Oliy maʼlumot toʻgʻrisidagi bakalavr va magistr diplomlarining davlat namunalarini tasdiqlash toʻgʻrisida
(resolution, 2020-11-20)

Oliy taʼlim muassasalari bitiruvchilariga davlat taʼlim standartlari asosida davlat namunasidagi bakalavr va magistr diplomlarini berish, diplom va uning ilovasidagi axborot olish imkoniyatlarini kengaytirish, ularni ilgʻor xorijiy amaliyotda foydalaniladigan namunalar koʻrinishiga keltirish maqsadida Vazirlar Mahkamasi qaror qiladi: 1. Quyidagilar: Oliy maʼlumot toʻgʻrisidagi bakalavr va magistr diplomlarining davlat namunalari va ularning tavsiflari 1-ilovaga muvofiq; Oliy maʼlumot toʻgʻrisidagi bakalavr va magistr diplomlari ilovalarining davlat namunalari 2-ilovaga muvofiq; Oliy taʼlim muassasalarida beriladigan akademik maʼlumotnomaning davlat namunasi va tavsifi 3-ilovaga muvofiq tasdiqlansin. Belgilansinki, oliy maʼlumot toʻgʻrisidagi bakalavr va magistr diplomlari va ilovalarining davlat namunalari 2019/2020 oʻquv yilidan boshlab joriy etiladi. 2. Oʻzbekiston Respublikasi Markaziy banki huzuridagi “Davlat belgisi” davlat unitar korxonasi oliy maʼlumot toʻgʻrisidagi bakalavr va magistr diplomlari hamda ushbu diplomlar ilovalari blankalarini Oʻzbekiston Respublikasi Oliy va oʻrta maxsus taʼlim vazirligi buyurtmalari asosida muhofazalangan maxsus qogʻozlarda tayyorlab berilishini taʼminlasin. 3. Belgilab qoʻyilsinki: oliy maʼlumot toʻgʻrisidagi bakalavr va magistr diplomlari, ularning ilovalari hamda akademik maʼlumotnoma blankalarini tayyorlash bilan bogʻliq xarajatlarni moliyalashtirish aniq hisob-kitoblarga asosan har yili Oʻzbekiston Respublikasi Oliy va oʻrta maxsus taʼlim vazirligiga ushbu maqsadlar uchun nazarda tutiladigan budjet mablagʻlari doirasida amalga oshiriladi; oliy maʼlumot toʻgʻrisidagi bakalavr va magistr diplomlari, ularning ilovalari hamda akademik maʼlumotnoma blankalari kompyuterda toʻldiriladi va oliy taʼlim muassasalari bitiruvchilarga topshirish uchun (dublikat berish holatlari bundan mustasno) tekin tarqatiladi. 4. Oʻzbekiston Respublikasi Oliy va oʻrta maxsus taʼlim vazirligi uch oy muddatda bakalavr va magistr diplomlariga individual QR-kod qoʻyish tizimi hamda uning dasturiy taʼminoti ishlab chiqilishini taʼminlasin. Bunda, QR-kod tizimi hamda uning dasturiy taʼminotini ishlab chiqish bilan bogʻliq xarajatlar Oʻzbekiston Respublikasi Oliy va oʻrta maxsus taʼlim vazirligining Oliy taʼlim muassasalarini rivojlantirish jamgʻarmasi mablagʻlari hisobidan qoplanadi. 5. Vazirlar Mahkamasining “1999/2000 oʻquv yilida Oʻzbekiston Respublikasining oliy taʼlim muassasalariga qabul toʻgʻrisida” 1999-yil 2-iyundagi 282-son qarori oʻz kuchini yoʻqotgan deb hisoblansin. 6. Oʻzbekiston Respublikasi Oliy va oʻrta maxsus taʼlim vazirligi manfaatdor vazirliklar va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 7. Mazkur qarorning bajarilishini nazorat qilish Oʻzbekiston Respublikasi Bosh vazirining ijtimoiy rivojlantirish masalalari boʻyicha oʻrinbosari A.A. Abduxakimov hamda oliy va oʻrta maxsus taʼlim vaziri I.U. Madjidov zimmasiga yuklansin. Bakalavr diplomining muqovasi tomonlari 148x210 mm oʻlchovda yaxlit qoplangan toʻq havorang sunʼiy charmdan tayyorlangan koʻrinishga ega. Uning yuz tomonida bosma naqsh usulida Oʻzbekiston Respublikasi Davlat gerbi tasviri tushirilgan va pastroqda lotin yozuvidagi oʻzbek tilida BAKALAVR DIPLOMI soʻzlari yozilgan. Diplom muqovasi ichki qismi qalin, tomonlari 145x200 mm oʻlchamda suv belgili qogʻozda ofset bosma usulida besh xil: matn qismi qora va toʻq havorang, tasviriy elementlar esa havorang rang va och havorangda bosiladi; Sahifa markazining oq qismiga tomonlari 80x82 mm oʻlchovli oʻziga xos koʻrinishdagi havorang boʻyoqda tushirilgan Oʻzbekiston Respublikasining Davlat gerbi joylashtiriladi. Uning atrofi naqshli rastrdan tashkil topgan och havorang mayda milliy naqshlik fondan iborat. Sahifaning yuqori qismida fon ustidan 20 mm enlikda havorang hoshiya tushirilgan hamda hoshiya ustidan diplomning ikkala sahifasiga “OʻZBEKISTON RESPUBLIKASI BAKALAVR DIPLOMI” hamda “REPUBLIC OF UZBEKISTAN BACHELOR'S DIPLOMA” soʻzlari bosiladi; Diplomning ikkala sahifalari hoshiyasi tagidan V lotin harfi va sakkiz xonalik sondan iborat boʻlgan raqam toʻq havorangda bosiladi. Imtiyozli diplomlar uchun “OʻZBEKISTON RESPUBLIKASI BAKALAVR DIPLOMI” va “REPUBLIC OF UZBEKISTAN BACHELOR'S DIPLOMA” soʻzlari pastiga oltin boʻyoqda lotin yozuvidagi oʻzbek tilida “IMTIYOZLI” va ingliz tilida “WITH HONOURS” soʻzlari yozilgan. Har bir sahifaning ikki tomonidan sakkiz qirrali yulduzning oltin rangdagi tasviri joylashtiriladi. Sakkiz qirrali yulduzlar tomonlari 15x15 mm dan iborat boʻlgan kvadratlar tushirilishi orqali tashkil etilgan. Shuningdek, diplom blankasining oʻng tomoni quyi qismida fonsiz 35x35 mm oʻlchamda QR-kod tizimi joylashtiriladi. Diplom 7 darajali himoyaga ega: 1) ikki xil usuldagi chop etishdan foydalanish: asosiy qism uchun ofset bosma usuli, raqamlarni chop etish uchun yuqori usul; 2) mashinada nusxa koʻchirishni qiyinlashtiradigan nimtatir boʻyoqlardan foydalanish; 3) fondagi mayda milliy naqshni rastr setkalaridan foydalanib, chop etish; 4) maxsus milliy ornament naqshi tushirilgan, zichligi 120 g/m2 boʻlgan suv belgili qogʻoz ishlatish; 5) Davlat gerbini och havorang boʻyoqda tasvirlash; 6) sakkiz qirrali yulduz tasvirlangan sakkiz qirrali yulduzlarni maxsus tovlanuvchi oltin boʻyoqlarda tasvirlash; 7) sakkiz shaklli oʻzgaradigan raqamdan foydalanish. Magistr diplomining muqovasi tomonlari 148x210 mm oʻlchovda yaxlit qoplangan toʻq qizil sunʼiy charmdan tayyorlangan koʻrinishga ega. Uning yuz tomonida bosma naqsh usulida Oʻzbekiston Respublikasi Davlat gerbi tasviri tushirilgan va pastroqda lotin yozuvidagi oʻzbek tilida MAGISTR DIPLOMI soʻzlari yozilgan. Diplom muqovasining ichki qismi qalin tomonlari 145x200 mm oʻlchamda suv belgili qogʻozda ofset bosma usulida besh xil: matn qismi qora va toʻq qizil rangda, tasviriy elementlar esa qaymoqrang va och qaymoqrangda bosiladi. Sahifa markazining oq qismiga tomonlari 80x82 mm oʻlchamli oʻziga xos koʻrinishdagi qaymoqrang boʻyoqda tushirilgan Oʻzbekiston Respublikasining Davlat gerbi tasviri joylashtiriladi. Uning atrofi naqshli rastrdan tashkil topgan och qaymoqrang mayda milliy naqshlik fondan iborat. Sahifaning yuqori qismida fon ustidan 20 mm enlikda qaymoq rangdagi hoshiya tushirilgan hamda hoshiya ustidan diplomning ikkala sahifasiga “OʻZBEKISTON RESPUBLIKASI MAGISTR DIPLOMI” hamda “REPUBLIC OF UZBEKISTAN MASTER'S DIPLOMA” soʻzlari bosiladi. Diplomning ikkala sahifalari hoshiyasi tagidan M lotin harfi va sakkiz xonalik sondan iborat boʻlgan raqam toʻq qizil rangda bosiladi. Har bir sahifaning ikki tomonidan sakkiz qirrali yulduzning oltin rangdagi tasviri joylashtiriladi. Sakkiz qirrali yulduzlar tomonlari 15x15 mm dan iborat boʻlgan kvadratlar tushirilishi orqali tashkil etilgan. Shuningdek, diplom blankasining oʻng tomoni quyi qismida fonsiz 35x35 mm oʻlchamda QR-kod tizimi joylashtiriladi. Diplom 7 darajali himoyaga ega: 1) ikki xil usuldagi chop etishdan foydalanish: asosiy qism uchun ofset bosma usuli, raqamlarni chop etish uchun yuqori usul; 2) mashinada nusxa koʻchirishni qiyinlashtiradigan nimtatir boʻyoqlardan foydalanish; 3) fondagi mayda milliy naqshni rastr setkalaridan foydalanib, chop etish; 4) maxsus milliy ornament naqshi tushirilgan, zichligi 120 g/m2 boʻlgan suv belgili qogʻoz ishlatish; 5) Davlat gerbini och qaymoq rangda tasvirlash; 6) sakkiz qirrali yulduz tasvirlangan sakkiz qirrali yulduzlarni maxsus tovlanuvchi oltin boʻyoqlarda tasvirlash; 7) sakkiz shaklli oʻzgaradigan raqamdan foydalanish. Akademik maʼlumotnoma suv belgili qogʻozda ofset bosma usulida, matn qismi qora rangda va fon uchun och havorangda bosiladi. Oʻzbekiston Respublikasi Davlat gerbi tasviri tushirilgan, pastroqda lotin yozuvida “O'ZBEKISTON RESPUBLIKASI” soʻzi, “shahar nomi”, “taʼlim muassasasi nomi”, “AKADEMIK MAʼLUMOTNOMA” soʻzlari yozilgan. Akademik maʼlumotnoma “AKADEMIK MAʼLUMOTNOMA” soʻzning pastiga “VA” lotin harfi va olti xonadan iborat boʻlgan raqam muhrlanadi (bosiladi). Akademik maʼlumotnoma 5 darajali himoyaga ega: 1) ikki xil usuldagi chop etishdan foydalanish: asosiy qism uchun ofset bosma usuli, raqamlarni chop etish uchun yuqori usul; 2) mashinada nusxa koʻchirishni qiyinlashtiradigan nimtatir boʻyoqlardan foydalanish; 3) maxsus milliy ornament naqshi tushirilgan, zichligi 120 g/m2 boʻlgan suv belgili qogʻoz ishlatish; 4) Davlat gerbini och havorang boʻyoqda tasvirlash; 5) yetti shaklli oʻzgaradigan raqamdan foydalanish.